Diari Oficial de la Generalitat Valenciana


Sumari del DOGV 8179, del 28-11-2017 (2017/10422)

RESOLUCIÓ de 30 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 121/10-AIA Almassora.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8179

Data del DOGV
:   28-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10502


Data del document
:   30-10-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 30 d'octubre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 121/10-AIA Almassora. [2017/10789]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 121/10-AIA Almassora.  
  
«Declaració d'impacte ambiental  
Expedient: 121-2010-AIA.  
Títol: Arreplega, emmagatzematge temporal i gestió de residus.  
Promotor: Pedro Seco López.  
Localització: Polígon industrial La Rambla, c/ del Cànter nau 3, Almassora (Castelló).  
Òrgan substantiu: Ajuntament d'Almassora.  
  
Descripció del projecte.  
Pedro Seco López ha sol·licitat a l'Ajuntament d'Almassora llicència ambiental per a l'activitat destinada a arreplega, emmagatzematge temporal i gestió de residus no perillosos de conformitat amb la Llei 2/2006, de 5 de maig, de la Generalitat Valenciana, de prevenció de la contaminació i qualitat ambiental.  
Es tracta de l'arreplega de ferralla i altres elements metàl·lics per a la seua posterior venda. L'activitat es durà a terme a l'interior d'una nau adossada de 451,68 m², d'estructura metàl·lica amb tancaments laterals i de fons formats per plaques alveolades de formigó. La façana és de xapa metàl·lica i la solera és de formigó, a un mateix nivell. La zona de treball o emmagatzematge té una superfície de 405,58 m².  
  
El procés realitzat és el següent:  
- Recepció del material.  
- Inspecció visual i acceptació.  
- Descàrrega i emmagatzematge del material.  
- Càrrega del material.  
- Entrega i facturació.  
La ferralla es transporta per mitjà de camió a l'interior de la nau on és descarregada. A continuació els operaris seleccionen i classifiquen els residus atenent la seua naturalesa, per a posteriorment portar-los als seus contenidors d'emmagatzematge temporal. Una vegada aconseguit un volum determinat de residu, es transporta fins a empreses autoritzades per a la gestió final d'aquest.  
Maquinària:  
- Premsa de 1500 W.  
- Bàscula de 750 W.  
- Carretó elevador de 1300 W.  
- Contenidors d'emmagatzematge temporal.  
Residus tractats i quantitats que es preveu emmagatzemar:  
- Llimadures i borumballes de metalls ferris: 115,95 Tn.  
- Llimadures i borumballes de metalls no ferris: 1,15 Tn.  
- Coure, bronze i llautó: 99 Tn.  
- Alumini: 32,11 Tn.  
- Plom: 8,5 Tn.  
- Zinc: 0,42 Tn.  
- Ferro i acer: 871,03 Tn.  
- Cables diferents dels especificats en el codi LER 170410: 16,88 Tn.  
Els residus líquids o susceptibles de generar-los seran emmagatzemats en cubetes per a evitar vessaments.  
L'empresa portarà un control d'entrades i eixides de material, del seu origen, la seua destinació, quantitats, dates d'expedició, etc. que es trobarà a disposició de les administracions competents que així ho requerisquen.  
  
Afeccions legals  
L'activitat queda regulada per la Llei 10/2000, de 12 de desembre, de residus de la Comunitat Valenciana. D'acord amb la qual haurà de sol·licitar la corresponent autorització o registre com a productor de residus.  
El Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de protecció contra la contaminació acústica, exigeix en l'article 18 la realització d'auditories acústiques per a aquelles activitats susceptibles de produir sorolls i vibracions.  
El Reial decret 9/2005, de 14 de gener, sobre activitats potencialment contaminants del sòl, exigeix als titulars d'aquelles activitats incloses en la relació del seu annex I segons la CNAE, remetre un informe preliminar de situació del sòl ocupat davant de l'òrgan autonòmic competent, d'acord amb l'article 3.1 de la dita reglamentació.  
  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
La nau on s'implantarà l'activitat està localitzada en sòl urbà de qualificació industrial, segons la cartografia temàtica de la Conselleria de Medi Ambient, Aigua, Urbanisme i Habitatge.  
L'entorn és d'indústries, magatzems i tallers. Cal mencionar que a 700 metres al sud de l'activitat es troba el paratge protegit de la desembocadura del riu Millars. Presenta un risc 1 d'inundació segons PATRICOVA, no obstant això, aquest risc no afecta la parcel·la. Respecte al sòl i les aigües subterrànies, cal assenyalar que la ubicació de l'activitat està en una zona amb accessibilitat d'aqüífers alta i vulnerabilitat a la contaminació d'aqüífers mitjana, tot això segons la cartografia temàtica de la Conselleria de Medi Ambient, Aigua, Urbanisme i Habitatge.  
  
Així mateix, l'entorn immediat es caracteritza per l'existència del riu Millars al sud, la carretera N-340 i la localitat d'Almassora a l'est.  
Segons el projecte, les aigües pluvials arreplegades en la coberta de la nau s'aboquen directament a la xarxa de pluvials del polígon mentre que les aigües residuals provenen d'usos sanitaris i de la neteja del local i s'aboquen al col·lector d'aigües residuals del polígon.  
Entre els impactes identificats cal destacar l'augment del trànsit així com un augment del soroll de la maquinària en els diferents tractaments d'emmagatzematge de residus no perillosos.  
L'afecció de la implantació de l'activitat projectada no serà significativa sobre el sòl, les aigües i l'entorn immediat. Aquests factors no limiten la seua instal·lació, ja que es tracta d'una activitat que es realitza en la seua totalitat a l'interior d'una nau industrial amb solera de formigó.  
Segons el projecte les vibracions que puguen produir les màquines s'amortiran per mitjà d'ancoratges degudament caragolats, suports antivibratoris i juntes de goma. Les màquines se separaran com a mínim 70 cm dels barandats mitgers i 1 metre de les parets exteriors i columnes. L'estudi acústic presentat garanteix que en tot moment el nivell de soroll transmés a l'exterior serà inferior en tot moment a 70 dB(A). Una vegada posada en marxa l'activitat es prendran mesuraments a fi de comprovar els valors transmesos. Si els resultats no són satisfactoris, es prendran mesures correctores.  
Característiques sobre les mesures preventives i correctores:  
- Aïllament acústic, control antivibratori en les màquines i tancaments de les instal·lacions.  
- Limitació de les labors d'abocament a les hores diürnes.  
- La maquinària impulsada per motors anirà equipada amb silenciadors homologats.  
- Neteja periòdica de la nau per a evitar arreplegues de pols.  
- Establiment de xarxes de drenatge en la contornada de la parcel·la per a conduir les aigües de pluja a les línies naturals d'escolament.  
  
- S'evitarà l'abocament d'olis o greixos del manteniment de la maquinària i transport directament al terreny, els quals s'emmagatzemaran en bidons per al posterior enviament a empreses especialitzades.  
Programa de vigilància ambiental:  
El programa de vigilància ambiental presentat està constituït per l'aplicació de les mesures correctores previstes, complementades pel control estricte d'allò que hi ha establit en matèria de seguretat i higiene en el treball. Durant la posada en marxa i exercici de l'activitat, es realitzarà un seguiment dels següents aspectes, i es corregiran els apartats que patisquen una desviació de les condicions normals:  
- Seguiment de les actuacions que puguen afectar la vegetació, fauna, recursos hídrics en la parcel·la i la contornada.  
- Control i vigilància de les emissions de gasos, soroll i vibracions en les instal·lacions, realitzades per personal competent.  
Els resultats es registraran en un llibre de control on es reflectirà el funcionament, estat, anomalies i incidències de cada instal·lació, així com el grau d'eficàcia de les mesures correctores desenvolupades.  
  
Qualsevol variació que s'observe en els impactes comparant amb els impactes estimats en aquest estudi, haurà de ser corregida amb les mesures necessàries com més prompte millor.  
No obstant això, les mesures correctores i el programa de vigilància ambiental s'ampliaran d'acord amb els condicionants establits en l'apartat segon de la present declaració.  
  
Tramitació administrativa.  
Amb data 5 d'octubre de 2010 es remet des de l'Ajuntament d'Almassora i es rep en data 11 d'octubre de 2010 la sol·licitud d'avaluació d'impacte ambiental del projecte. La documentació rebuda és la següent:  
- Projecte (per a sol·licitud de llicència ambiental).  
- Estudi d'impacte ambiental.  
El secretari de l'Ajuntament d'Almassora certifica que l'expedient es va sotmetre a informació pública (BOP de 21.08.2010) sense que hi consten al·legacions.  
  
Consideracions jurídiques.  
L'activitat ha de sotmetre's al procediment d'avaluació d'impacte ambiental d'acord amb l'epígraf 6..c de2 l'annex I del Decret 162/1990, de 15 d'octubre, modificat pel Decret 32/2006, de 10 de març, pel qual s'aprova el Reglament de la Llei 2/1989, de 3 de març, d'impacte ambiental.  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana pel qual s'aprova el Reglament d'execució de la Llei 2/1989, de 3 de març d'impacte ambiental de la Generalitat Valenciana i en les altres disposicions que se li apliquen.  
L'article cinqué de la Llei 2/1989, de 3 de març d'impacte ambiental atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique la llei.  
  
L'article 17 punt 2.l) del Decret 139/2009, de 18 de setembre, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge atribueix a la Direcció General de Gestió del Medi Natural la competència sobre l'avaluació d'impacte ambiental, de projectes públics i privats, així com dels plans i programes que no requerisquen avaluació ambiental estratègica, d'acord amb la normativa aplicable, que es desenvolupen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen el projecte «Arreplegada, emmagatzematge temporal i gestió de residus» ubicada en el polígon industrial la Rambla, c/ del Cànter nau 3, Almassora (Castelló), sempre que es desenvolupe amb les previsions de l'estudi d'impacte ambiental, la documentació tècnica que hi ha en l'expedient i d'acord amb els condicionants establits en l'apartat segon d'aquesta declaració d'impacte ambiental.  
  
  
Segon  
Com a condicions addicionals que cal complir s'estableixen les següents:  
1. Queda prohibida la neteja de les zones d'emmagatzematge de residus metàl·lics amb aigua, s'ha d'efectuar-se per mitjà d'agranat en sec.  
2. La solera de la nau industrial serà impermeable. Es portaran controls periòdics de l'estat del paviment en la nau, a fi d'assegurar la protecció del sòl adjacent.  
3. Els residus metàl·lics pulverulents, com ara borumballes, llimadures, pols, cendres, partícules metàl·liques, etc. s'emmagatzemaran en contenidors proveïts de tancament, ubicats en l'interior de la nau.  
4. El programa de vigilància ambiental garantirà que només s'admeten en la instal·lació residus no perillosos. No obstant això, l'empresa disposarà, com a mesura correctora, d'un contenidor per a emmagatzemar els possibles residus perillosos que es puguen produir davant de la hipotètica existència d'un residu impregnat amb algun fluid perillós. Aquests residus hauran d'entregar-se a gestor autoritzat. L'esmentat contenidor serà homologat, estarà convenientment identificat i disposarà de tancament de seguretat adequat. Aquest contenidor en cap cas s'emplaçarà a l'exterior de la nau.  
5. El titular de la instal·lació estarà obligat a remetre a la Direcció General de Qualitat Ambiental «l'informe de situació» especificat en el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
6. A fi de garantir el compliment dels nivells de soroll exigits per la Llei 7/2002, de 3 de desembre, de la Comunitat Valenciana de protecció contra la contaminació acústica, s'haurà de realitzar una auditoria acústica a la posada en marxa de l'activitat projectada i almenys cada cinc anys, conforme a l'article 18 del Decret 266/2004, de 3 de desembre, que desplega la Llei 7/2002, de 3 de desembre.  
7. S'haurà d'obtindre el preceptiu permís municipal d'abocament a la xarxa municipal de clavegueram per a les aigües residuals sanitàries.  
8. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, hauran de ser comunicats a l'òrgan competent en avaluació d'impacte ambiental que establirà, si és procedent, l'aplicació de noves mesures correctores.  
9. Es portarà un registre documental del programa de vigilància ambiental proposat en l'estudi d'impacte ambiental, que permeta comprovar el seguiment i compliment de les mesures correctores i protectores arreplegues en aquest.  
  
Tercer  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa dels seus drets i interessos estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 22 de novembre de 2010.- La directora general de Gestió del Medi Natural: M.ª Ángeles Centeno Centeno.»  
  
València, 30 d'octubre de 2017.- El director general de Medi Natural i d'Avaluació Ambiental: Antoni Marzo i Pastor.